95/91/YUTP: Yhteinen kanta, 24 päivältä maaliskuuta 1995, jonka neuvosto on määritellyt Euroopan unionista tehdyn sopimuksen J.2 artiklan perusteella, Burundista



Virallinen lehti nro L 072 , 01/04/1995 s. 0001 - 0002



YHTEINEN KANTA, 24 päivältä maaliskuuta 1995, jonka neuvosto on määritellyt Euroopan unionista tehdyn sopimuksen J.2 artiklan perusteella, Burundista (95/91/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, MÄÄRITTELEE SEURAAVAN YHTEISEN KANNAN: 1. Euroopan unioni noudattaa Burundin osalta tavoitteita, jotka on esitetty 19 päivänä maaliskuuta 1995 annetussa julistuksessa, jossa määritellään unionin yleiset painopisteet. 2. Ministeritroikka matkustaa 24 päivänä maaliskuuta 1995 Burundiin ilmaistakseen Euroopan unionin tuen hallituksen 10 päivänä syyskuuta 1994 tekemän sopimuksen mukaiselle kansalliselle sovinnolle. 3. Euroopan unioni on valmis auttamaan Burundin hallitusta järjestämään kansallisen sovinnon lujittamiseksi ja demokratian palauttamiseksi kansalliset neuvottelut, joihin osallistuisivat kaikkien niiden ryhmien edustajat, jotka muodostavat Burundin kansan. Euroopan unionista tehdyn sopimuksen J.5 artiklan 3 kohdan mukaisesti unionin puheenjohtajavaltio ottaa yhteyttä Burundin viranomaisiin ja esittää ensi tilassa neuvostolle arvion tarpeista. 4. Puheenjohtajavaltio ja komissio, toimien omien toimivaltuuksiensa puitteissa, luovat tarvittavat yhteydet tämän yhteisen kannan panemiseksi täytäntöön ja toteuttavat yhdessä asianmukaiset toimet suhteessa kolmansiin osapuoliin. 4.1. Euroopan unioni on valmis antamaan pikaisesti tukeaan ihmisoikeusasiantuntijoiden lähettämiseksi Yhdistyneiden Kansakuntien ihmisoikeusasioiden pääkomissaarin luomissa puitteissa. - Yhdistyneiden Kansakuntien ihmisoikeusasioiden pääkomissaariin luodaan tarvittavat yhteydet Euroopan unionin osallistumisen edellytysten määrittelemiseksi; - Komission tarkoituksena on ehdottaa, että Euroopan yhteisö osallistuisi mahdollisimman pikaisesti tämän toiminnan rahoitukseen arviolta 3 miljoonan ecun määrällä; komissio arvioi tämän määrän uudelleen troikan vierailun ja eri yhteyksien kautta saatujen tulosten perusteella. 4.2. Euroopan unioni on valmis antamaan apua oikeusvaltion palauttamisessa ja Burundin oikeusjärjestelmän vahvistamisessa, erityisesti tukemalla tuomarien koulutusta. Burundin viranomaisiin luodaan tarvittavat yhteydet sen mahdollistamiseksi, että neuvosto voisi hyväksyä mahdollisimman pian oikeusjärjestelmää koskevan avustusohjelman. 4.3. Euroopan unioni kannattaa pikaisen rahoittajien neuvottelukokouksen järjestämistä, johon osallistuisivat kansainväliset laitokset, erityisesti kansainväliset rahoituslaitokset sekä kaikki Burundiin ystävällisesti suhtautuvat maat. Toteutetaan tarvittavat toimet mahdollisimman laajan kannatuksen saamiseksi tälle ehdotukselle. 4.4. Euroopan unioni on valmis osallistumaan Bujumburassa 15-17 päivänä helmikuuta 1995 pidetyn pakolaisten, kotiseudultaan siirtymään joutuneiden ja kotimaahansa palanneiden henkilöiden avustamista suurten järvien alueella käsitelleen alueellisen konferenssin hyväksymän toimintasuunnitelman toteuttamiseen ja seurantaan Burundin osalta. Toteutetaan tarvittavat toimet kolmansien valtioiden kannustamiseksi tukemaan toimintasuunnitelmaa. 4.5. Euroopan unioni on valmis tukemaan OAU:n toimia. 5. Kaikkia muita Euroopan unionin Carcassonnessa 19 päivänä maaliskuuta 1995 hyväksytyssä julistuksessa määriteltyjä tavoitteita ja painopisteitä toteutetaan ensi tilassa ja tarvittaessa määritellään niitä täydentävä yhteinen kanta. 6. Tämän yhteisen kannan seurannasta huolehtivat neuvoston toimivaltaiset työryhmät, joille puheenjohtajavaltio ja komissio antavat säännöllisesti selostuksia. 7. Tämä yhteinen kanta julkaistaan virallisessa lehdessä. Tehty Brysselissä 24 päivänä maaliskuuta 1995. Neuvoston puolesta A. JUPPÉ Puheenjohtaja